Pošiljatelj: xxx (prikrito zaradi GDPR)

Datum: 30.04.2020 17:10:43

Prejemnik: gp.mgrt@gov.si

V vednost:

Zadeva: Re: Avtorsko pravo - splošno - 2020 - Posvet glede prenosa direktive Direktive (EU) 2019/790 v slovesnsko zakonodajo

Spoštovani,

se opravičujem za pozen odgovor. Prisežem, da sem prebral, da je rok bil  
podaljšan do konca aprila. Če temu ni tako, se opravičujem.

Glede prenosa omenjenih direktiv v ZASP, bi rad predvsem poudaril, naj se ne  
pozabi na dejstvo, da računalniški programi ter baze podatkov tudi spadajo med  
kulturno dediščino. Med drugim to priznava tudi UNESCO¹. V Sloveniji imamo  
tudi lasten Računalniški muzej.

Poleg tega bi rad spomnil, da je v Sloveniji center umetne inteligence ter, da  
je za strojno učenje pogosto potrebno rudarjenje. Ta (pod)branža je pri nas še  
posebej pomembna in pogosto v majhnih/startup podjetjih ter v NVO sektorju  
(npr. OpenData.si, Danes je nov dan).

Obojega se Direktiva EU 2019/790 dotika, potrebno je zgolj paziti, da bo  
implementacija v slovensko pravo tudi primerna za naše lokalne potrebe.

Sicer, pa če se odpira ZASP, bi predlagal par majhnih popravkov oz.  
razjasnitev:

• Če ZASP že določa copyright znak, naj se besedilo popravi, da je „©“ znak  
dejansko v besedilu (namesto trenutno kombinacije znakov „(c)”).  
• §6(2) omenja da naslov predelave ne sme biti preveč podoben naslovu  
originala – to je v modernem računalniškem razvoju povsem neživljensko, saj se  
programi pogosto v razvoju odcepijo (ang. fork) in kasneje ali nazaj pricepijo  
(ang. merge) ali pa zaživijo lastno življenje kot samostojen odcepljen  
projekt. Glede na stanje tehnologije, ki se pri tem uporablja, taki (začasni  
ali trajni) odcepljeni projekti praviloma vsaj na začetku obdržijo ime  
originalnega projekta. Glej npr. GitHub, GitLab, BitBucket idp. za prakse in  
nešteto odcepljenih projektov.  
• §36 se mi zdi nekonsistenten in težko razumljiv, saj v §36(3) za  
računalniške programe in baze podatkov določa da je javno posojanje izključna  
pravica avtorja, a §36(1) ne omenja eksplicitno, pravica koga naj bi to bila  
za vsa ostala varovana dela.

Toliko sedaj. Več pa z velikim veseljem, ko bo govora o kakem konkretnem  
osnutku.

lep pozdrav,  
Matija Šuklje, u.d.i.p.  
—  
1 https://www.softwareheritage.org/